钦定古今图书集成/明伦汇编/官常典/第177卷 > 汉
## 钦定古今图书集成/明伦汇编/官常典/第177卷 > 汉

汉承秦制，设丞相或相国，佐天子理万机。后改大司
徒，设太尉掌武事。后改大司马，大将军，军国大事皆
预之，而御史大夫副丞相。后更名“大司空。”太师、太傅、
太保，仍古不常置。

按《汉书·百官公卿表》：“相国、丞相皆秦官，金印紫绶，掌
承天子，助理万机。秦有左右，高帝即位置一丞相，十
一年更名相国，绿绶。孝惠、高后置左右丞相，文帝二
年复置一丞相，有两长史，秩千石。哀帝元寿二年更
名大司徒。武帝元狩五年初置司直，秩比二千石，掌
佐丞相举不法。”

〈注〉按：应劭曰：“丞者，承也；相者，助也。”荀悦曰：“秦本次国，命卿二人，是以置左右丞相，无三公官。”

太尉，秦官，金印紫绶，掌武事。武帝建元二年省。元狩
四年初置大司马，以冠将军之号。宣帝地节三年置
大司马，不冠将军，亦无印绶官属。成帝绥和元年初
赐大司马金印紫绶，置官属，禄比丞相，去将军。哀帝
建平二年复去大司马印绶、官属，冠将军如故。元寿
二年复赐大司马印绶，置官属，去将军，位在司徒上。
有长史，秩千石。

〈注〉按：应劭曰：“自上安下曰尉，武官悉以为称。司马，主武也，诸武官亦以为号。”师古曰：“冠者加于其上，共为一官也

秩千石。一曰中丞，在殿中兰台，掌图籍秘书，外督部
刺史，内领侍御史，员十五人，受公卿奏事举劾。按章
成帝绥和元年更名大司空，金印紫绶，禄比丞相。置
长史中丞，官职如故。哀帝建平二年，复为御史大夫，
元寿二年，复为大司空。御史中丞更名“御史长史。”侍
御史有绣衣直指，出讨奸猾，治大狱，武帝所制，不常
置。

〈注〉应劭曰：侍御史之率，故称大夫云。臣瓒曰：《茂陵书》，“御史大夫秩中二千石。”服虔曰：“直指指事而行，无阿私也。”师古曰：“衣以绣者，尊宠之也。”

太傅，古官，高后元年初置，金印紫绶。后省。八年复置。
后省。哀帝元寿二年复置。位在三公上。

太师、太保，皆古官。平帝元始元年皆初置，金印紫绶。
太师位在太傅上，太保次太傅。

### 文帝三年冬十二月太尉颍阴侯灌婴为丞相罢太尉官属丞相

按：《汉书文帝本纪》云云。

### 景帝七年春二月罢太尉官

按：《汉书景帝本纪》云云。